
ΔΕΛΤΙΟ ΤΥΠΟΥ
ΝΕΟ Πρόγραμμα Μεταπτυχιακών Σπουδών:  
«Εφαρμοσμένη-Κλινική Κοινωνιολογία και Τέχνη»

Το Τμήμα Κοινωνιολογίας της Σχολής Κοινωνικών Επιστημών του Πανεπιστημίου Αιγαίου με έδρα τη Μυτιλήνη σε συνεργασία με το Τμήμα Εικαστικών και Εφαρμοσμένων Τεχνών της Σχολής Καλών Τεχνών του Πανεπιστημίου Δυτικής Μακεδονίας με έδρα τη Φλώρινα θα λειτουργήσει νέο Π.Μ.Σ. με θέμα και τίτλο: «Εφαρμοσμένη-Κλινική Κοινωνιολογία και Τέχνη» από το ακαδημαϊκό έτος 2017-2018. 

Το Π.Μ.Σ. απευθύνεται σε κοινωνικούς ερευνητές και επαγγελματίες της ψυχικής υγείας, καλλιτέχνες, λειτουργούς της εκπαίδευσης και κοινωνικών υπηρεσιών, σε αποφοίτους/ες κοινωνικών, ανθρωπιστικών και άλλων σχολών που έχουν ένα ειδικό ενδιαφέρον στην κοινωνική διάσταση της τέχνης, σε θέματα κοινωνικού και καλλιτεχνικού σχεδιασμού, κοινωνικού αποκλεισμού και ένταξης.
Η φιλοσοφία και το σκεπτικό του Π.Μ.Σ. βασίζεται στις αρχές της κοινωνικής δικαιοσύνης, της κοινωνικής ενδυνάμωσης, της χειραφέτησης και της συλλογικής δράσης. Σε μια εποχή, όπως η σημερινή, της αυξανόμενης αβεβαιότητας και των κοινωνικών συγκρούσεων εμφανίζονται νέες και επείγουσες ανάγκες  για δημιουργική κοινωνική και καλλιτεχνική παρέμβαση, για νέα συμμετοχικά εργαλεία έρευνας και σχεδιασμού. 

Το Π.Μ.Σ. «Εφαρμοσμένη-Κλινική Κοινωνιολογία και Τέχνη», μέσω της θεωρητικής και της εργαστηριακής εκπαίδευσης των φοιτητών/τριών, στοχεύει στην ανάπτυξη αυτών των νέων συμμετοχικών εργαλείων με προσανατολισμό στην κριτική προσέγγιση, τη δημιουργική αλληλεγγύη, και την καλλιτεχνική πρακτική. Η καλλιτεχνική πρακτική συλλαμβάνεται μέσα από την εφαρμοσμένη έρευνα και μια βιωματική διαδικασία που αναδεικνύει το εικαστικό αντικείμενο ως αντικείμενο συνάντησης ανθρώπων, και όχι ως απλή καλλιτεχνική δεξιοτεχνία. 

Οι απόφοιτοι/ες του Π.Μ.Σ. θα έχουν εκπαιδευτεί στην κοινωνική διαμεσολάβηση, την κοινωνική εμψύχωση, την εφαρμοσμένη κοινωνική έρευνα, την εφαρμογή καινοτόμων παιδαγωγικών μεθόδων, τον σχεδιασμό κοινωνικών και καλλιτεχνικών παρεμβάσεων κοινωνικής ένταξης. Οι απόφοιτοι/ες θα μπορούν να εργαστούν σε δομές και οργανισμούς, οργανώσεις και φορείς πρόληψης, κοινωνικής διαμεσολάβησης, θεραπείας και επανένταξης. 
Η εκπαιδευτική λειτουργία του Π.Μ.Σ. θα πραγματοποιηθεί στις δύο έδρες των Ιδρυμάτων (Μυτιλήνη, Φλώρινα), σε περιοχές αστικών συγκρούσεων, σε αγροτικές κοινότητες (Πρέσπες) και σε μουσεία της Θεσσαλονίκης και της Αθήνας.

Η πρόσκληση ενδιαφέροντος θα ανοίξει το μήνα Απρίλιο 2017.

Οι πληροφορίες για τη δομή, το περιεχόμενο και τα κριτήρια εισαγωγής στο Π.Μ.Σ. θα ανακοινωθούν στο άμεσο χρονικό διάστημα στην ιστοσελίδα των δύο Τμημάτων. 
